ועדת הכלכלה, כנסת 25, פרוטוקול מספר 67, 2023-03-30 00:00

אליהו ברוכי: אנחנו מתחילים את הישיבה בנושא הבא

אליהו ברוכי:  אנחנו קצת באיחור

אליהו ברוכי:  על סדר היום: הצעת צו מסילות הברזל (שינוי התוספת לפקודה), התשפ"ג–2023, בדבר ההשכלה הנדרשת מבקר רכבת נוסעים

אליהו ברוכי:      משרד התחבורה – מי מציג? נא להזדהות, להציג שם ותפקיד

לימור אבולוף: עורכת הדין לימור אבולוף, לשכה משפטית, משרד התחבורה

לימור אבולוף:  פקודת מסילות הברזל קובעת בתוספת לפקודה את ההשכלה הנדרשת לתפקיד בקר רכבת נוסעים

לימור אבולוף:  דרישות ההשכלה כיום, כפי שהן קבועות בתוספת לפקודה, הן אחת מאלה: תעודת בגרות; תעודת טכנאי מוסמך; תעודת הנדסאי; או תואר ראשון

לימור אבולוף:      אנחנו מבקשים לבצע תיקון של התוספת באמצעות צו מסילות הברזל שמונח בפניכם, כך שדרישת ההשכלה מבקר רכבת נוסעים תותאם לצורך הריאלי ולהיצע מועמדים הקיים בשוק העבודה, ותהיה סיום 12 שנות לימוד כחלופה לתעודת בגרות

לימור אבולוף:       אני מבקשת להקריא את נוסח הצו, כפי אושר במחלקת הנוסח במשרד המשפטים:     

אליהו ברוכי: אוקיי

לימור אבולוף: דברי ההסבר צורפו לצו; חובת היוועצות עם שר הרווחה כפי שקבוע בסעיף 57א – קוימה; ואנחנו נסביר קצת

לימור אבולוף:  בקר רכבת נוסעים – ותכף חבריי יסבירו בהיבט המקצועי את תפקידו – זה תפקיד תפעולי שהוא מאוד מאוד חשוב ומהותי להפעלת רכבת נוסעים

לימור אבולוף:  אנחנו נמצאים כרגע בתקופה שיש מחסור ניכר בבקרי רכבת, והשירות הרכבתי נפגע כתוצאה מהמחסור, כי בכל יום חסרים לנו כ-30 בקרים לרכבות

לימור אבולוף:  אנחנו צריכים להתאים את דרישות ההשכלה להיצע הבקרים הקיים כרגע, וכמובן שהכול ללא פגיעה ברמת המקצועיות והאיכות של הבקרים

לימור אבולוף:      אליאס אתה רוצה להשלים בפן המקצועי?     

אליאס מטר: אליאס מטר, מנהל אגף הרכבות במשרד התחבורה

אליאס מטר:  אחרי הקורונה, כחלק משינויים המהותיים שקרו בשוק העבודה בארץ, ירד הביקוש באופן חד למקצועות פרונטליים שמחייבים הימצאות בעבודה –אבטחה, דיילות, קופאים ופקחים

אליאס מטר:  למעשה אנחנו רואים ירידה רוחבית בביקוש למשרות האלו

אליאס מטר:       בגלל שהמשרה הספציפית הזו היא חיונית להפעלת רכבת, הייתה לזה השפעה ישירה על היצע השירות של התחבורה הציבורית ברכבת: צמצום שעות הפעילות בלילה, בימי שישי ומוצ"ש; צמצומים בקווים מסוימים, למשל קו מודיעין-ירושלים שבגלל המחסור בפקחים הפחתנו את התדירות שלו משתי רכבות בשעת שיא לרכבת אחת

אליאס מטר:       פגיעה נוספת היא פגיעה במערך הכוננות

אליאס מטר:  תפקידו של מערך הכוננות הוא לשרת באופן מיטבי את הדיוק של הרכבת כשיש תקלה

אליאס מטר:  כשיש מחסור – אז גם חולייה זו נפגעת

אליאס מטר:  הנושא הזה נבדק בחו"ל בגלל שהתקינה שיש בארץ תואמת את התקינה האירופאית

אליאס מטר:  אצל מפעילים מרכזיים באירופה הדרישות לבקרים הן אף יותר נמוכות: דרישות סף לתפקיד כזה בגרמניה, באוסטריה, בצרפת, בספרד הן בין 9 ל-12 שנות לימוד

לימור אבולוף: אולי נסביר מה זה בעצם בקר רכבת נוסעים, לטובת מי שלא יודע

לימור אבולוף:  בקר זה מה שהיה פעם "פקח רכבת", שהוא נמצא על הרכבות

לימור אבולוף:  אליאס, תסביר בדיוק מה התפקיד שלו

אליאס מטר: הוא למעשה אחראי על מספר פונקציות

אליאס מטר:  הפונקציה המרכזית שלו היא לשמש איש תקשורת עם הנוסעים ברכבת: הוא שולט בכריזה; מדבר עם הנוסעים; שולט בכניסות ויציאות מהתחנות; מאותת לנהג מתי הדלתות נסגרות ואפשר לצאת; מטפל באירועי חירום, במקרים רפואיים ובאירועי בטיחות; מייצר את התקשורת בין הרכבת לבין מרכז הבקרה

אליאס מטר:      משהו שחשוב להגיד: כדי להיקלט לתפקיד הזה הרכבת עושה סדרה של מיונים

אליאס מטר:  בדרך כלל מדובר בכ-200 שעות של הכשרה, שכוללות כתשע בחינות

אליאס מטר:  בהליך המיון מעל ל-50% ממי שמתחיל אותו לא מסיים אותו, כלומר יש מסננת מספיק קפדנית ברכבת

אליאס מטר:  לכן אנחנו חושבים שהורדת הבגרות לא תפגע באיכות המועמדים

אליאס מטר:  אנחנו לא חושבים שהבגרות היא כלי מסנן נכון למועמדים

אליהו ברוכי: אוקיי

אליהו ברוכי:  יש הערות?     מי בעד? מי נגד? מי נמנע?         

אליהו ברוכי: אושר

אליהו ברוכי: מאה אחוז

אליהו ברוכי:  תודה רבה, הישיבה נעולה